Karin Liltorp (ALT), 2025-12-10:
Tak for ordet.
Jeg har fået lov at vikariere på grund af sygdom, og det er jo en stor ære.
Han sagde: Den længste rejse er indad.
Det lyder stort, men rejsen indad handler om værdier, om det, vi dybest set sætter højest her i livet, og om det kompas, der bør guide os, også når vi laver finanslovsforslag.
For os i Alternativet handler det bl.a. om frisk luft i lungerne, om rent drikkevand, en natur i balance, visheden om, at vores unge har det godt, og visheden om, at alle mennesker i Danmark har mulighed for at leve et meningsfuldt liv.
De værdier, vi bærer indeni, former de valg, vi træffer udadtil, og det ansvar, vi tager eller undlader at tage i fællesskab.
Men den rejse kan godt nok være lang, især i politik.
For alt for ofte bliver værdier og langsigtede fælles hensyn ofret på den korte vej – den vej, der nogle gange er brolagt med spin og strategi og taktiske manøvrer frem for visioner og ansvar.
Vi må jo konstatere, at i denne finanslovsproces valgte regeringen den korte vej og den taktiske vej.
Det var en proces, hvor man nøje udpegede, hvem der måtte være med, og hvem der på forhånd blev holdt udenfor, ikke ud fra indhold, men ud fra en strategisk kalkule, muligvis om at splitte blå blok og fremstå som en midterregering, der behersker det politiske håndværk.
For os så det ud, som om spillet blev vigtigere end de gode løsninger.
Det kunne måske have været legitimt, hvis man samtidig havde lyttet til de forslag, som en bred kreds af partier bragte frem til bordet.
For mon ikke flere perspektiver kunne have gjort nogle af løsningerne endnu bedre?
Men det gjorde man desværre ikke.
Vi blev afskrevet på forhånd.
Det her ser vi som taktik frem for god politik og som splittelse frem for fokus på reelle problemer i danskernes hverdag.
Min kollega fru Christina Olumeko, som desværre ikke kan være her i dag, beskrev forløbet meget præcist i medierne: Hele finanslovsforløbet minder mest af alt om en dårlig tinderdate.
Vi mødte op med åbent sind, seriøse forslag og et oprigtigt ønske om samarbejde, og vi blev ghostet – ikke et svar, ikke et sagligt modargument, bare stilhed.
I Alternativet tror vi dog stadig på, at de bedste løsninger opstår, når man lytter til mange forskellige perspektiver.
Og problemerne er der skam derude i samfundet.
Vi ser unge mennesker, der brænder ud.
Vi ser fællesskaber, der smuldrer.
Vi ser natur, der lider, og fjorde, der dør.
Og vi ser fødevarepriser, der stiger, samtidig med at regeringen gør det billigere at købe slik end grønsager.
Derfor spørger vi selvfølgelig igen, som vi gjorde ved førstebehandlingen: Hvem får en bedre hverdag af, at slik er billigere end gulerødder?
I Alternativet havde vi masser af forslag til, hvad vi gerne ville have budt ind med: realistiske, betalelige og ansvarlige forslag.
Bl.a. så vi gerne, at man gjorde det billigere at købe økologisk frugt og grønt, så det også økonomisk bliver det letteste valg at leve grønt.
Ikke overraskende ville vi jo også have foreslået, at vi investerede meget mere markant i klima og naturgenopretning, ikke som små dryp, men som en reel oprustning.
For prisen for at lade være bliver langt højere på sigt.
Jeg tør næsten ikke tænke på, hvad det kommer til at koste os som samfund, hvis bierne uddør.
Tænketanken CONCITO har kaldt finanslovsudspillet »en gigantisk forpasset grøn mulighed« og kritiserer regeringen for ikke at bruge det store råderum til at tage afgørende skridt mod et grønt og robust samfund.
Den kritik har vi jo nok tendens til at dele.
For ja, der er sat penge af til klimasikring, men det er jo i høj grad symptombehandling.
Det ændrer ikke den måde, vi lever på, og det bringer os ikke tættere på reel bæredygtighed.
Desuden havde vi meget gerne set, at vi investerede i stærkere fællesskaber, så færre mennesker står alene.
Desværre fandt man ikke i denne finanslov en eneste lille symbolsk krone til at videreføre den nationale ensomhedsstrategi, som ellers blev udarbejdet for få år siden med input fra et bredt udvalg af aktører.
Det er så ærgerligt, for potentialet her er enormt, både menneskeligt og økonomisk.